ועדת העבודה, הרווחה והבריאות, כנסת 18, פרוטוקול מספר 633, 2012-02-06 10:00

חיים כץ: בוקר טוב.

חיים כץ: יום שני בשבוע, י"ג בשבט, ה-6 בפברואר 2012.

חיים כץ: אני מתכבד לפתוח את ישיבת ועדת העבודה, הרווחה והבריאות.

חיים כץ: על סדר היום תקנות האזרחים הוותיקים (הנחות למופעי תרבות ולמוזיאונים) (תיקון), התשע"א-2010.

חיים כץ: נמצא כאן נציג המשרד לאזרחים ותיקים?

סורל הרלב: כן.

סורל הרלב: בוקר טוב אדוני.

סורל הרלב: סורל הרלב, היועץ המשפטי של המשרד.

חיים כץ: תאמר לנו מה התחדש מלפני שנה.

סורל הרלב: לפני שנה אדוני ביקש, עת באנו לוועדה, שנסכם את כל הפרטים מראש עם התאחדות ענף הקולנוע.

סורל הרלב: השנה הזאת ישבנו אתם בליווי החשב הכללי, הגענו להסכמות ואנחנו מוכנים.

חיים כץ: לאיזה הסכמות הגעתם?

סורל הרלב: ההסכמה העיקרית היא בשאלת המימון.

סורל הרלב: מימון ההנחה יהיה חצי-חצי.

סורל הרלב: בעצם זה רבע ממחיר הכרטיס לכל צד.

חיים כץ: תסביר מה אתם מקבלים.

סורל הרלב: כל אזרח ותיק יהיה זכאי להנחה של חמישים אחוזים בכניסה לקולנוע ישראלי.

חיים כץ: סרטים ישראלים.

סורל הרלב: סרטים ישראלים.

חיים כץ: בלבד.

סורל הרלב: בלבד.

חיים כץ: לפני שנה, כשהופעתם בפניי, מה רציתם לבקש?

סורל הרלב: היה אותו הדבר.

חיים כץ: רק קולנוע ישראלי?

סורל הרלב: רק קולנוע ישראלי.

סורל הרלב: לפני שנה אדוני שאל מה לגבי בתי הקולנוע ואז הייתה לנו איזושהי הסכמה עקרונית אבל לא ירדנו לפרטים של איך מעבירים את הדוחות.

סורל הרלב: עכשיו ביצענו את זה.

חיים כץ: לדעתי אם היינו אז מאשרים את זה, עד היום לא הייתה לך הנחה.

סורל הרלב: כי אני מניח שזה היה תלוי באותו סידור.

חיים כץ: לא הייתה לך הנחה.

סורל הרלב: נכון.

חיים כץ: אז חיכינו שנה ועכשיו תהיה הנחה.

חיים כץ: אני מברך על הפעילות שלכם.

חיים כץ: לפני שנעבור להקראה, יש כאן מישהו שרוצה להתייחס או לומר משהו בנושא?

גדעון בן ישראל: רק לברך.

שאול שרצר: שאול שרצר, יועץ משפטי, התאחדות ענף הקולנוע.

שאול שרצר: אני רוצה לומר לאדוני שההנחה היא הנחה מאוד משמעותית.

שאול שרצר: הנחה של חמישים אחוזים.

חיים כץ: אני לא זוכר שהלכתי לקנות במכולת ומישהו דיבר אתי שם באחוזים.

חיים כץ: תמיד דיברו אתי בכסף.

חיים כץ: אף אחד לא אמר לי שאתן לו חמישים אחוזים.

שאול שרצר: הנחה של 15 שקלים.

חיים כץ: לכמה סרטים ישראלים בשנה הולכים לראות האזרחים הוותיקים?

שאול שרצר: אני מקווה שהם ילכו ליותר.

חיים כץ: בסטטיסטיקה שלכם, לכמה סרטים הם הולכים?

שאול שרצר: אין לי סטטיסטיקה.

סורל הרלב: אני לא חושב שיש נתונים על האזרחים הוותיקים.

שאול שרצר: אי אפשר לפלח את זה.

חיים כץ: סדרי גודל?

חיים כץ: כמה סרטים ישראלים חדשים יוצאים בשנה?

שאול שרצר: חברתי אומרת 26 לפי הסטטיסטיקה, אבל אדוני יודע שהסרטים הישראלים שמצליחים, מספרם נמוך ממספר זה.

שאול שרצר: הסרטים שמצליחים מביאים קהלים הרבה יותר גדולים.

שאול שרצר: למשל, הערת שוליים שאנחנו מקווים שיזכה באוסקר השנה, הביא בסביבות 300 אלף צופים.

חיים כץ: כמה מתוכם אזרחים ותיקים?

שאול שרצר: אני לא יודע.

חיים כץ: אני מברך על ההנחה, אבל בואו לא נעשה מזה משהו בומבסטי.

חיים כץ: הם ילכו לשני סרטים ישראלים בשנה, ירוויחו שלושים שקלים, חלק את זה ל-12 חודשים ותקבל 2.5 שקלים בחודש.

שאול שרצר: אני אומר לאדוני עוד משהו.

שאול שרצר: אנחנו צפינו, ומשרד האוצר משתתף בתקווה הזאת ולכן הוא הגביל את הסכום למיליון שקלים בשנה בתקציב, זאת אומרת, מיליון שקלים שלו ומיליון שקלים שלנו כי אנחנו משתתפים בהנחה הזאת חצי-חצי.

שאול שרצר: אני מקווה שהאזרחים הוותיקים ילכו לבתי הקולנוע.

חיים כץ: הוא לקח את זה לפי סרט אחד בשנה לאזרח ותיק.

חיים כץ: יש 700 אלף אזרחים ותיקים.

חיים כץ: אמרנו שזה 2.5 שקלים, כך שהוא לקח סרט אחד בשנה לאזרח ותיק.

חיים כץ: חלילה שאזרח ותיק לא ילך לשני סרטים.

שאול שרצר: נאמר כבר שכל דרך גדולה מתחילה בצעד אחד קטן.

חיים כץ: נכון.

חיים כץ: אני מברך על כך.

אסתר כהן: אתי כהן, מנהלת המחלקה לקולנוע במשרד התרבות.

אסתר כהן: אנחנו מאוד מברכים על היוזמה של המשרד לאזרחים ותיקים עם ענף בתי הקולנוע לתת את ההנחה לאזרחים הוותיקים.

אסתר כהן: אזרחים ותיקים הולכים לבתי קולנוע ואם אתה שואל בכמה סרטים פחות או יותר הם צופים, הרי שהם צופים לא רק באמצעות בתי הקולנוע המסחריים אלא גם באמצעות הסינמטקים ובאמצעות מתנ"סים שעושים הקרנות מיוחדות.

אסתר כהן: זאת אומרת, הם צופים בסרטים.

חיים כץ: אבל במתנ"סים הם לא משלמים את הסכומים האלה.

אסתר כהן: לא את הסכומים האלה אבל הם משלמים את החלק היחסי.

חיים כץ: גם במתנ"סים הם יקבלו חמישים אחוזים הנחה?

אסתר כהן: במתנ"סים לא, אבל בסינמטקים הם יקבלו.

אברהם סלומה: אני מעמותת אנש"ים.

אברהם סלומה: למרות שאינני קשיש, רבים מהאזרחים הוותיקים אינם שומעים טוב.

אברהם סלומה: הייתי רוצה שיהיו כתוביות בסרטים הישראלים.

שאול שרצר: אדוני, היות שאני מייצג את ההתאחדות משנת 2009 בדיונים של ענייני נגישות, אני רוצה לומר לנציג הנכבד שאנחנו הגענו להסכמה.

חיים כץ: אני יודע.

חיים כץ: בוועדת הנגישות עם אילן גילאון.

חיים כץ: יהיה תרגום.

אסתר כהן: גם אצלנו בקרנות הקולנוע שמסייעות בהפקת סרטים ישראלים עם תקציב ציבורי, ביקשו מהמפיקים להגביר את מספר העותקים שיש בהם כתוביות.

אסתר כהן: מסדרים את זה מכל הכיוונים.

חיים כץ: בסדר.

חיים כץ: נעבור להקראה.

אייל לב ארי: תקנות האזרחים הוותיקים (הנחות למופעי תרבות ולמוזיאונים) (תיקון), התשע"ב-2012.

אייל לב ארי: בתוקף סמכותי לפי סעיפים 12 ו-17 לחוק האזרחים הוותיקים התש"ן-1989, בהתייעצות עם שרת התרבות והספורט ובאישור ועדת העבודה הרווחה והבריאות של הכנסת, אני מתקין תקנות אלה: 1.

אייל לב ארי: תיקון תקנה 1 בתקנה 1 לתקנות האזרחים הוותיקים (הנחות למופעי תרבות ולמוזיאונים), התשנ"ח-1998 (להלן – התקנות העיקריות) – (1) לפני ההגדרה "מוזיאון" יבוא: ""בית קולנוע" – עסק של עינוג ציבורי כהגדרתו בסעיף 3 לחוק רישוי עסקים, התשכ"ח-1968, המחזיק ברישיון כדין שעיסוקו הצגות קולנוע".

אייל לב ארי: (2) בה גדרה "מופע", בסופה יבוא: "(3) לגבי בית קולנוע – סרט ישראלי".

אייל לב ארי: (3) אחרי ההגדרה "מפיץ" יבוא: ""סרט ישראלי" – סרט שמתקיימים בו התנאים להכרה בסרט ישראלי בהתאם לתקנות הקולנוע (הכרה בסרט כסרט ישראלי), התשס"ה-2005".

אייל לב ארי: 2.

אייל לב ארי: תיקון תקנה 2 בתקנה 2(א) לתקנות העיקריות, בסופה יבוא: "(4) בית קולנוע – לגבי כל כניסה לסרט ישראלי".

אייל לב ארי: 3.

אייל לב ארי: תיקון תקנה 5 בתקנה 5 לתקנות העיקריות במקום "והמוזיאונים" יבוא "המוזיאונים ובתי הקולנוע".

חיים כץ: תודה רבה.

חיים כץ: אנחנו מצביעים.

חיים כץ: בעד אישור התקנות – פה אחד התקנות אושרו תודה רבה.

חיים כץ: כל חברי הכנסת שנמצאים כאן אישרו את התקנות האלה.

חיים כץ: אני שמח שעשינו עוד דבר קטן.

חיים כץ: מישהו אמר שכל דבר גדול מתחיל בצעד אחד קטן ואכן זה כך.

חיים כץ: זה לא הרבה, אבל נקווה שזאת הסנונית שמבשרת את בוא האביב.

חיים כץ: תודה רבה.

חיים כץ: הישיבה נעולה.